แบงก์รุมจีบลูกค้าวัยรุ่น
ตั้งเป้ากลุ่มคนเริ่มทำงานใหม่ หวังวางแผนการเงินอนาคต
11 ส.ค. 2554

ตั้งเป้ากลุ่มคนเริ่มทำงานใหม่ หวังวางแผนการเงินอนาคต
 ธนาคารแข่งเจาะกลุ่มลูกค้ามนุษย์เงินเดือน มีความต้องการใช้ธุรกรรมการเงินสูง
นายอำพล โพธิ์โลหะกุล รองกรรมการผู้จัดการ ธนาคารกสิกรไทย กล่าวว่า แผนธุรกิจลูกค้ารายย่อยของธนาคารยังคงเน้นกลุ่มพนักงานเงินเดือนตั้งแต่วัยเริ่มต้นทำงาน เพื่อรักษาส่วนแบ่งการตลาดอันดับ 1 
ปัจจุบันพบว่าผู้ที่จบการศึกษาตั้งแต่ระดับอุดมศึกษาขึ้นไปมีจำนวนเพิ่มขึ้น โดยพนักงานเงินเดือนในปี 2553 อยู่ที่ 6.1 ล้านคน ขณะที่ปี 2546 อยู่ที่ 4.1 ล้านคน ซึ่งปัจจุบันธนาคารมีจำนวนลูกค้ารายย่อยทั้งสิ้น 8.5 ล้านคน
นายอำพล กล่าวว่า ปี 2553 การออมผ่านกองทุนรวมธนาคารมีส่วนแบ่งอันดับ 1 หรือ 17.9% มีสินทรัพย์ภายใต้การบริหาร 4.8 แสนล้านบาท ขณะที่เงินฝากทั้งธนาคารมี 1.1 ล้านล้านบาท รวมธนาคารมีกองทุนรวมและเงินฝากทั้งสิ้น 1.58 ล้านล้านบาท ซึ่งถือเป็นการเติบโต 16% จากปีก่อน 
ขณะที่ยอดสินเชื่อที่อยู่อาศัยปล่อยใหม่ปีก่อนถือว่ามากสุดในระบบธนาคารพาณิชย์ ซึ่งปล่อยไปทั้งสิ้น 6.5 หมื่นล้านบาท คิดเป็นการเติบโต 26.7% ขณะที่การเติบโตสินเชื่อที่อยู่อาศัยของธนาคารพาณิชย์ในระบบปีก่อนเฉลี่ยอยู่ที่ 13.7%
ยอดการใช้จ่ายผ่านบัตรเครดิตยังขยายยังขึ้นเป็นอันดับ 1 ในแง่การใช้จ่ายเติบโตจากปีก่อน 36% หรือคิดเป็นยอดใช้จ่ายผ่านบัตรรวมของธนาคาร 1.3 แสนล้านบาท การใช้อินเทอร์เน็ตแบงกิงและโมบายแบงกิงของธนาคารมีการเติบโต เฉพาะยอดโอนเงินอย่างเดียวอยู่ที่ 5.3 แสนล้านบาท หรือคิดเป็น 5% ของผลิตภัณฑ์มวลรวมภายในประเทศ จำนวนผู้ใช้อินเทอร์เน็ตแบงกิงและโมบายแบงกิงมีประมาณ 2 ล้านคน คิดเป็นการทำธุรกรรมเดือนละ 10 ล้านรายการ
“การที่ธนาคารตั้งกลุ่มเป้าหมายเป็นมนุษย์เงินเดือน เพราะคนกลุ่มนี้จะพยายามหาผลตอบแทนที่ดีที่สุดให้กับตัวเอง ถือเป็นทัศนคติของคนกลุ่มนี้ ยิ่งขณะนี้โลกเต็มไปได้วยความไม่แน่นอน เขาจะยิ่งวางแผนทางการเงิน ต้องตามโลกให้ทัน และคนกลุ่มนี้จะเชื่อการบอกต่อของเพื่อนมากกว่าโฆษณา” นายอำพล กล่าว
นายอำพล กล่าวว่า การที่ธนาคารพาณิชย์หันมาให้ความสำคัญกลุ่มเป้าหมายเดียวกันคือ พนักงานเงินเดือน จะทำให้เกิดการแข่งขันมากขึ้น ลูกค้าอาจได้ดอกเบี้ยฝากที่มากขึ้น ดอกเบี้ยกู้ที่ถูกลง เพราะจะต้องแข่งพัฒนาผลิตภัณฑ์ โดยปีนี้ธนาคารตั้งเป้าหมายเฉพาะกลุ่มลูกค้ารายย่อย สำหรับเงินฝากเติบโต 17% กองทุนรวมเติบโต 9% รายได้ค่าธรรมเนียมโต 37% สินเชื่อที่อยู่อาศัยโต 11% เป็นคงค้างสิ้นปี 1.77 แสนล้นบาท บัตรเครดิตใหม่ 4.5 แสนบัตร จากปัจจุบัน 1.6 ล้านบัตร และสินเชื่อบุคคลโต 37%
นายอภิศักดิ์ ตันติวรวงศ์ กรรมการผู้จัดการ ธนาคารกรุงไทย กล่าวว่า ธนาคารต้องการได้กลุ่มลูกค้าที่มีอายุน้อยลง จึงเลือกทำการตลาดที่เข้าถึงลูกค้ากลุ่มนี้มากขึ้น เช่น ทำการตลาดกับบริษัทโรงภาพยนตร์ เพราะต่อไปลูกค้ากลุ่มนี้จะมีมูลค่าเพิ่มให้กับธนาคาร สามารถใช้ผลิตภัณฑ์ของธนาคารได้อีก 10-20 ปี แต่หากไม่มีลูกค้าวัยนี้ ต่อไปก็จะเกิดปัญหาช่วงวัยของลูกค้า
ฟ